SDP BiH jedini ima mjerljivu podršku sva tri konstitutivna naroda 7/6/02 - 2002-06-07
Utvrdjeno je u istraživanju američkog NDI institita za medjunarodne odnose, dok su birači i dalje najviše okrenuti nacionalnim strankam
Istraživanje koje je proveo američki Nacionalni demokratski institut za međunarodne odnose, pokazuje da su zapošljavanje i borba protiv korupcije, osnovna pitanja koja će opredijeliti birače prilikom glasanja na općim izborima u BiH. U drugoj polovini maja intervjuirano je 3.700 osoba. Na izbore, prema ovom istraživanju, namjerava izaći 82 posto ispitanika. Direktor NDI-a za BiH Majkl Balagus smatra da je i podatak od 82 posto "neprirodno visok". "Ljudi neće da kažu da neće glasati", ocijenio je Bagus danas u Sarajevu, te dodao da, prema rezultatima istraživanja, na izbore uglavnom neće izaći mladi i Hrvati. Istraživanje je pokazalo da je Socijaldemokratska partija BiH jedina stranka koja ima "mjerljivu" podršku pripadnika sva tri konstitutivna naroda u BiH. S obzirom na to da još nisu poznati kandidati za članove Predsjedništva BiH, u istraživanju je od ispitanika zatraženo da se izjasne za stranku čijeg kandidata bi podržali. Birači srpske nacionalnosti najveću podršku su iskazali kandidatu Srpske demokratske stranke, mada je primjetan pad podrške u odnosu na februar ove godine. Hrvati najviše povjerenja ukazuju Hrvatskoj demokratskoj zajednici BiH. Kod birača bošnjačke nacionalnosti, u odnosu na februar, opala je podrška SDP-u, a porasla podrška Stranci demokratske akcije i najviše ispitanika se izjasnilo kako bi podržalo kandidata ove stranke za člana Predsjedništva BiH. Istraživanje pokazuje da najveći broja ispitanika, 26 posto, ne zna koju stanku će podržati u izboru Zastupničkog doma Parlamenta BiH. Opredijeljeni birači najveću podršku dali su SDP-u BiH (19 posto), SDS (16 posto) i SDA-u (16 posto), dok su ostale stranke dobile manje od deset posto podrške. Ocjenjujući rad političkih lidera, ispitanici sa područja RS najviše pozitivnih bodova dali su Mladenu Ivaniću. Slijede Mirko Šarović, Dragan Kalinić i Milorad Dodik, sa jednakom podrškom. Najviše negativnih bodova dobio je Zlatko Lagumdžija, a slijedi ga Milorad Dodik. U Federaciji BiH najveću podršku su dobili Haris Silajdžić, zatim Zlatko Lagumdžija, te Sulejman Tihić i Rasim Kadić. Najviše negativnih poena dobili su Krešimir Zubak, vršilac dužnosti predsjednika HDZ Bariša Čolak i bivši visoki funkcioner HDZ i predsjednik novoosnovane Hrvatske demokratske unije Miro Grabovac Titan.